ᓴᓪ ᒪᒃ ᐎᔾ ᐊᔅᒄ ᐊᑯᓐ ᑲ ‍ ᐃᑎᑦ ᐊ ᐎ ‍ ᓯᓴᒋᐊᑦ ᐊᓂᔭ ᐊᐛᔪᐛ ᐅᑎᐸᔨᒋᒐᐛ ᒋᓴᓴ ᑲ ‍ ᑕᑈᔭᔨᒪᔨᒋ ᐊ ‍ ᐃᑕᑦ ᒐ ‍ ᓂᐸᐊᑭᓄᔨᒋ᙮
ᒋ ‍ ᓂᑐᐛᐱᒪᐤ ᒪᒃ ᒋᓴᐊᔭᒥᐊᐅᒋᒪᐛ,
ᒂ ‍ ᓂᑐᑎᒧᐛᑦ ᒐᒋ ᒥᔨᑯᑦ ᒥᓯᓇᐃᑭᓂᔪᐤ ᒐᒋ ᐛᐸᑎᔭᑦ ᐊᓂᔭᔪᐛ ᑲ ‍ ᓂᑲᓂᔅᑯᐛᔨᒋ ᒍᐤ ᐊᔭᒥᐊᐅᒋᒪᐛ ᐊᓐᑕ ᑕᒪᔅᑲᓯᒡ ᑲ ‍ ᑕᔨᒋ ᐊ ‍ ᐎᑕᑭᓄᐎᒡ ᐊᓐᑕ ᐊ ‍ ᒥᔭᑭᓄᐅᑦ ᒐᒋ ᒪᑯᓇᑦ ᐃᔎᐛ ᑭᔭ ᓇᐸᐛ ᑲ ‍ ᑕᑈᔭᔨᒪᔨᒋ ᒋᓴᓴ,
ᑭᔭ ᑲᐤ ᒐᒋ ᒋᐛᑕᐊᑦ ᐊᓐᑕ ᒋᕈᓯᓕᒥᒡ᙮
ᒋ ‍ ᐃᑐᑕᐤ ᒪᒃ ᐊᓐᑕ ᑕᒪᔅᑲᓯᒡ,
ᐃᔅᐱ ᒪᒃ ᐊ ᐊᑎ ‍ ᐸᔄᐸᑕᐧᒃ,
ᓯᔅᒋᑯᒡ ᒋ ᐅᒋ ᒥᔅᑎ ‍ ᐛᔅᑕᔪᐤ ᐊᓐᑕ ᐛᔅᑲ ᐊ ‍ ᑕᑦ ᒋᒋᒋᓯᑯᒡ ᐊ ᐅᒋ ‍ ᐛᔅᑕᔨᒡ᙮
ᒋ ‍ ᐸᒋᓯᓄᐤ ᐊᔅᒋᒡ,
ᐊᑯ ᒂ ‍ ᐸᑐᐛᑦ ᐊᐛᔪᐛ ᐊ ‍ ᐃᑎᑯᑦ,
“ᓴᓪ,
ᓴᓪ,
ᒐᒂᓐ ᐛᒋ ‍ ᑯᒂᒋᐃᔨᓐ ?”
ᐊᑯ ᓴᓪ ᒂ ‍ ᐃᔅᒋᔄᑦ,
“ᐊᐛᓐ ᒪᒃ ᒋᔾ,
ᐅᑎᐸᔨᒋᒐᐤ ?”
ᐊᑯ ᑲ ‍ ᐃᑎᑯᑦ ᐊᓂᔭ ᐊᐛᔪᐛ,
“ᐊᐅᒄ ᓂᔾ ᒋᓴᔅ,
ᐊᓐ ᐊᐛᓐ ᑲ ‍ ᑯᒂᒋᔨᑦ᙮
ᐱᓯᑯ ᒪᒃ,
ᒐ ‍ ᐃᑐᑕᔨᓐ ᐊᓐᑕ ᐅᑕᓇᒡ ᐊᑯᑕ ᒐ ‍ ᐎᑎᒪᑯᔨᓐ ᑕᓐ ᒐ ‍ ᐃᑎᔨᓐ᙮”
ᐊᓐᒡ ᒪᒃ ᓇᐸᐅᒡ ᑲ ‍ ᐎᒐᐛᒡ ᓴᓚ ᒋ ‍ ᒋᐱᒋᑲᐳᐅᒡ ᐊ ᐊᑲ ᓇᔅᒡ ᒋᔅᑐᒡ᙮
ᒋ ‍ ᐸᑐᐛᐅᒡ ᐊᓂᔭ ᐊᐛᔪᐛ ᒥᒄ ᓇᒪ ᐅᒋ ᐛᐱᒪᐅᒡ᙮
ᐊᑯ ᓴᓪ ᒂ ‍ ᐱᓯᑯᑦ,
ᐃᔅᐱ ᒪᒃ ᑲ ‍ ᑐᐧᑲᐱᑦ,
ᓇᒪ ᐅᒋ ᐛᐸᑎᒻ᙮
ᐊᑯ ᐊᓐᒡ ᓇᐸᐅᒡ ᑲ ‍ ᓯᒋᓂᔅᒐᑕᐊᒡ ᐊ ‍ ᐃᑐᑕᒡ ᐊᓐᑕ ᑕᒪᔅᑲᓯᒡ᙮
ᓂᔅᑐ ᒋᓯᑲᐛ ᒪᒃ ᓇᒪ ᐅᒋ ᐛᐸᑎᒻ,
ᐊᔪᐤ ᒪᒃ ᓇᒪ ᐅᒋ ᒥᒋᓱᐤ ᑭᔭ ᓇᒪ ᐅᒋ ᒥᓄᐤ᙮
ᐊᓐᑕ ᒪᒃ ᑕᒪᔅᑲᓯᒡ ᒋ ‍ ᑕᐤ ᓇᐸᐤ ᐊ ‍ ᑕᑈᔭᔨᒪᑦ ᒋᓴᓴ,
ᐊᓇᓇᔭᔅ ᒋ ‍ ᐃᓯᓂᐧᑲᓱᐤ᙮
ᒋ ‍ ᐛᐸᑎᔭᑭᓄᐤ ᐛᐸᑎᔨᐛᐅᓂᔪᐤ,
ᐊᑯᑕ ᒪᒃ ᑲ ‍ ᐃᔨᒥᐃᑯᑦ ᐅᑎᐸᔨᒋᒐᐛ ᐊ ‍ ᐃᑎᑯᑦ,
“ᐊᓇᓇᔭᔅ᙮”
ᐊᑯ ᒂ ‍ ᐃᑕᑦ,
“ᒐᒂᓐ ᑎᐸᔨᒋᒐᓱᐤ ?”
ᐊᑯ ᒂ ‍ ᐃᑎᑯᑦ ᐅᑎᐸᔨᒋᒐᐛ,
“ᐱᓯᑯᐤ,
ᒐ ‍ ᐃᑐᑕᔨᓐ ᓇᑕ ᒪᔅᑭᓄᐤ ᑲ ‍ ᑯᐃᔅᑯᒧᒡ ᑲ ‍ ᐃᓯᓂᐧᑲᑕᒡ᙮
ᐊᑯᑕ ᐊᓐᑕ ᒍᑎᔅ ᐎᒋᒡ ᒐ ‍ ᑯᒂᒋᒐᒧᔨᓐ ᐊᑕᒂ ᓇᐸᐤ ᓴᓪ ᐊ ‍ ᐃᓯᓂᐧᑲᓱᑦ ᐊᓐᑕ ᑕᕐᓯᔅ ᐊ ‍ ᐅᒋᑦ᙮
ᐊᐅᒄ ᓴᓪ ᒪᒂᒡ ᐊᔭᒥᐊᐤ᙮
ᒋ ‍ ᐃᓯᓂᒻ ᑭᔭ ᐊ ᐸᒋ ‍ ᐱᒐᔨᒋ ᓇᐸᐛ ᐊᓇᓇᔭᔅ ᐊ ‍ ᐃᓯᓂᐧᑲᓱᔨᒋ,
ᐊ ‍ ᑕᒋᓂᑯᑦ ᒥᓐ ᑲᐤ ᒐᒋ ᐛᐸᑕᐧᒃ᙮”
ᐊᑯ ᐊᓇᓇᔭᔅ ᒂ ‍ ᐎᑎᒧᐛᑦ ᐅᑎᐸᔨᒋᒐᐤ ᐊ ‍ ᐃᑕᑦ,
“ᐅᑎᐸᔨᒋᒐᐤ,
ᒥᒐᑦ ᐃᔪᒡ ᓂᒋ ‍ ᐎᑎᒪᑯᒡ ᐅᔭ ᓇᐸᐛ ᑕᓐ ᐊᔅᐱᔅ ᓂᓇᐧᑲᒋᐊᑦ ᐊᓂᔭ ᑲ ‍ ᑕᑈᑎᒥᔨᒋ ᐊᓐᑕ ᒋᕈᓯᓕᒥᒡ ᑲ ‍ ᑕᔨᒋ᙮
ᑭᔭ ᒋ ᐸᒋ ‍ ᐃᑐᑕᐤ ᓴᓪ ᐅᑕ ᑕᒪᔅᑲᓯᒡ,
ᐊᒋ ‍ ᒥᔨᑯᑦ ᑲ ‍ ᓂᑲᓂᔅᑯᐛᔨᒋ ᐊᔭᒥᐊᐅᒋᒪᐛ ᒐᒋ ᒪᑯᓇᑦ ᒥᓯᐛ ᐊᓂᔭ ᐊᐛᔪᐛ ᑲ ‍ ᑕᑈᔭᔨᒥᔅᒋᔨᔅᒋ᙮”
ᐊᑯ ᐊᓇᓇᔭᔅ ᒂ ‍ ᐃᑎᑯᑦ ᐅᑎᐸᔨᒋᒐᐛ,
“ᐃᑐᑕ ᐃᔭᐱᒡ,
ᐛᔅ ᓂᒋ ‍ ᐅᑎᓇᐤ ᓴᓪ ᒐᒋ ᐸᒋ ‍ ᐊᑐᔅᑯᐅᑦ,
ᑭᔭ ᒐᒋ ᐸᒋ ‍ ᒋᔅᒐᔨᑕᑯᐃᑦ ᐊᓐᑕ ᒍᐤ ᐃᔪᐛ ᐊ ‍ ᑕᔨᒋ ᑭᔭ ᐊᓐᑕ ᐊ ᐊᑲ ᒍᐤ ᐃᑎᔅᑲᓇᓯᔨᒋ ᐃᔪᐛ,
ᑭᔭ ᒪᒃ ᒋᓴᐅᒋᒪᐛ ᐊ ‍ ᑕᔨᒋ᙮
ᐛᔅ ᓂᔾ ᓂᑭ ‍ ᐛᐸᑎᔭᐤ ᑕᓐ ᒐ ᐃᓯ ‍ ᓂᓇᐧᑲᑕᔨᒧᑦ ᓂᔾ ᐅᒋ,”
ᒋ ‍ ᐃᑎᑯᐤ ᐅᑎᐸᔨᒋᒐᐛ ᐊᓇᓇᔭᔅ᙮
ᐊᓇᓇᔭᔅ ᒪᒃ ᒋ ‍ ᐃᑐᑕᐤ ᐊᓐᑕ,
ᒂ ‍ ᐱᒐᑦ ᐊᓂᔭ ᒥᒋᐛᐱᔪᐤ ᐊᓐᑕ ᑲ ‍ ᐃᑎᓴᐛᑭᓄᐅᑦ᙮
ᐃᔅᐱ ᒪᒃ ᐎᔭᐱᒪᑦ ᐊᓂᔭ ᓴᓚ,
ᐊᑯ ᒂ ‍ ᑕᒋᓇᑦ ᐊ ‍ ᐃᑕᑦ,
“ᓂᐧᑲᓂᔅ ᓴᓪ,
ᐅᑎᐸᔨᒋᒐᐤ ᒋᓴᔅ ᓂᒋ ᐸᒋ ‍ ᐃᑎᓴᐅᒄ,
ᐊᓐ ᑲ ‍ ᓂᒋᔅᑲᔅᒃ ᓇᑕ ᒪᔅᑭᓇᒡ ᒪᒂᒡ ᑲ ᐸᒋ ‍ ᐃᑐᑕᔨᓐ ᐅᑕ᙮
ᓂᒋ ᐸᒋ ‍ ᐃᑎᓴᐅᒄ ᒥᓐ ᑲᐤ ᒐᒋ ᐛᐸᑎᒥᓐ,
ᑭᔭ ᒐᒋ ᓴᑭᔅᒋᓇᔅᑲᔅᒃ ᑲ ‍ ᐸᔭᒋᓯᑦ ᐊᒐᐧᒄ᙮”
ᑎᐛᒡ ᒪᒃ ᒧᔭᒻ ᓂᒪᔅ ᐅᓯᑭᔭ ᐊ ‍ ᐃᓯᓇᑯᓂᔨᒋ ᒐᒂᔪᐛ ᒋ ᐅᒋ ‍ ᐸᐸᒋᑎᓂᔪᐛ ᐊᓐᑕ ᐅᒋ ᓴᓪ ᐅᔅᒋᓯᑯᒡ,
ᐊᑯᑕ ᒪᒃ ᒥᓐ ᑲᐤ ᑲ ᐅᒋ ‍ ᐛᐸᑕᐧᒃ᙮
ᒋ ‍ ᐱᓯᑯᐤ ᐊᑯ ᑲ ‍ ᓯᑲᐃᑐᐛᑭᓄᐅᑦ᙮
ᐃᔅᐱ ᒪᒃ ᑲᒋ ‍ ᒥᒋᓱᑦ,
ᐊᑯ ᒥᓐ ᑲ ᐊᑎ ‍ ᒥᔪᐱᒪᑎᓯᑦ᙮
ᐛᐃᐱᔅᒋᔅ ᒋ ‍ ᐎᒋᒪᐤ ᓴᓪ ᐊᓂᔭ ᒋᔅᒋᓄᐊᒧᐛᑭᓇ ᐊᓐᑕ ᑕᒪᔅᑲᓯᒡ ᑲ ‍ ᑕᔨᒋ᙮